Kreefduiker sterf by BettiesbaaiArgieffoto bloot ter illustrasie (Foto: pixabay.com) ’n Man is Saterdag op die eerste dag van die kreefduikseisoen by Bettiesbaai dood “nadat hy ’n mediese toeval in die water gehad het”. Craig Lambinon, woordvoerder van die nasionale seereddingsinstituut (NSRI), sê lede van NSRI-Kleinmond was juis op ŉ gereedheidsgrondslag weens die kreefduikseisoen wat Saterdag afgeskop het, toe hulle omstreeks 10:30 na Draadbaai ontbied is. “Mededuikers het in dié stadium reeds ’n vryduiker uit die water gebring nadat hy ’n mediese toeval in die water gehad het en mond-tot-mond-asemhaling op hom toegepas.” Paramedici het by die duikers oorgeneem en vergeefs met mond-tot-mond-asemhaling voortgegaan voordat die man eindelik dood verklaar is. Die oorledene is geïdentifiseer as ’n 46-jarige man van Eersterivier in die Wes-Kaap. Sy liggaam is aan die provinsiale departement van gesondheid se forensiese patologiedienste oorhandig. Die polisie sal ’n geregtelike doodsondersoek doen.